paragraph_text: Splitski privilegij, kraljevska diploma kojom je oko 1105. godine ugarski, i novoustoličeni hrvatsko-dalmatinski kralj Koloman (1095. – 1116.) iz dinastije Arpadovića, dodijelio povlastice građanima splitske komune. Sama diploma nije sačuvana ni u originalu, niti u vjerodostojnom prijepisu, pa se postavlja pitanje postojanja originalnog spisa. Kasnije je diploma potvrđivana od strane Kolomanovih nasljednika pa je dobila zakonsku vrijednost.